PRIM'AWLA TAL-QORTI ĊIVILI Rikors Maħluf Nru: 1143/2009 IVAN GRECH MINTOFF BĦALA KURATUR TA' MISSIERU DR. JOSEPH GRECH U B'DIGRIET TAL-5 TA' NOVEMBRU, 2012 L-ATTI ĠEW TRASFUŻI F'ISEM IVAN DEBONO BALZAN MANCHE’, EVER GRECH U MARY GRECH VS. MARIA MERCIECA SAID Calimoso huwa digriet kamerali li permezz tiegħu din il-qorti qiegħda tqajjem eċċezzjoni ex officio skont l-artikolu 732A tal-Kap 12 tal-Liġijiet ta' Malta; Id-digriet qiegħed jingħata llum wara li din il-qorti, kif inhi issa magħmula, ħadet qies tal-atti kollha ta' din il-kawża, wara li b'ordni tal-Prim Imħallef mogħti fis-7 ta' Lulju, 2021 (ara paġni 540 tal-atti), din il-kawża ġiet assenjata biex titkompla tinstema' mill- Imħallef hawn taħt iffirmat; L-eċċezzjoni ex officio jew aħjar mistoqsija li din il-qorti tixtieq li l-partijiet jiddiskutu aktar fil-fond waqt il-mixi 'l quddiem ta' din il-kawża hija din: għandhom interess ġuridiku li jkomplu għaddejjin b'din il-kawża (i) għan-nullità tat-trasferimenti inter vivos li saru bejn il-mejjet Dr. Joseph Lucia u l-konvenuta Maria Borg Galea u (ii) għall-għoti ta' rendikont min- naħa ta' Maria Borg Galea dwar kif hija amministrat il-ġid ta' Dr. Joseph Lucia waqt li kien għadu ħaj, ladarba b'testment magħmul fit-23 ta' April, 2002 (ara paġni 202 u 203 tal-atti), il-mejjet Dr. Joseph Lucia ħalla bħala werrieta universali tiegħu lill-konvenuta Maria Borg Galea?» Illi l-qorti qiegħda tagħmel din il-mistoqsija fid-dawl tas-sentenza Mary Lucia et v. Maria Borg Galea (Rik. Nru. 1238/12AE) mogħtija fit-28 ta' Marzu, 2014 (ara paġni 513 sa 518 tal-atti), fejn fiha l-Qorti tal-Appell ma ħaditx dehen ta' kawża għat-tħassir tat- testment tat-23 ta' April, 2002 magħmul minn Dr. Joseph Lucia, minħabba li nstab li dik il-kawża kienet infetħet b'mod ħażin, u kif ukoll fid-dawl tax-xiehda mogħtija mill-attriċi Mary Lucia fit-13 ta' Jannar, 2021, fejn qalet li ma nfetħitx kawża oħra biex jitħassar it-testment tat-23 ta' April, 2002 (ara paġna 523 tal-atti); Naturalment il-qorti għadha ma tat l-ebda ġudizzju dwar din l-eċċezzjoni marbuta mal-interess ġuridiku tal-atturi li jissoktaw b'din il-kawża u qiegħda tirriżerva li tiddeċidiha b'sentenza aktar 'il quddiem, jekk ikun il-każ; Li qed tagħmel għalissa din il-qorti huwa li b'ħarsien tal-artikolu 732A tal-Kap 12 tal-Liġijiet ta' Malta, hija qiegħda tgħarraf minn qabel lill-partijiet b'din l-eċċezzjoni ex officio li tixraq illi tiġi deċiża wkoll b'sentenza; Għalhekk għal dawn ir-raġunijiet, bit-tħaddim tal-artikolu 732A tal-Kap 12 tal-Liġijiet ta' Malta l-qorti qiegħda ddaħħal bħala parti fil-kawża l-eċċezzjoni imsemmija f'paragrafu 3 ta' dan id-digriet u fl-istess ħin qiegħda tagħti lill-partijiet l-opportunità li jekk iridu jipproduċu l-provi u jagħmlu s-sottomissjonijiet tagħhom qabel tingħata xi sentenza dwarha; Il-qorti tordna li l-kopja ta' dan id-digriet għandu jiġi mgħoddi elettronikament lill-avukati Digriet mogħti llum, nhar iI-Ġimgħa, 6 ta' Awwissu, 2021. Imħallef Deputat Reġistratur